Huttonkommissionen
Huttonkommissionen var en britisk kommissionsundersøgelse, som blev igangsat i 2003 og færdiggjort i 2004. Kommissionen var opkaldt efter sin formand, dommeren Lord Hutton. Kommissionen blev igangsat, da en BBC-journalist, Andrew Gilligan (født 1968), i nyhedsprogrammet Today hævdede, at den britiske regering havde fordrejet det grundlag, den fremlagde om Saddam Husseins masseødelæggelsesvåben som årsag til parlamentets beslutning om at gå i krig mod Irak. Gilligan påstod bl.a. med baggrund i et interview med en centralt placeret kilde, at regeringen vidste, at Saddam Hussein ikke var i stand til at true britiske tropper inden for en tidsfrist på 45 minutter, således som regeringen havde hævdet som grundlag for dens anbefaling om at gå i krig mod Irak.
Gilligans indlæg blev bragt tidligt om morgenen og fik ingen større opmærksomhed i de øvrige medier. Trods dette reagerede premierministerens kontor skarpt og prøvede at finde ud af, hvem Gilligans kilde var. David Kelly (1944-2003), som var videnskabelig rådgiver for forsvarsministeriet og havde været udsendt som våbeninspektør i Irak, stod frem som kilden, og han kom under et voldsomt pres i regeringens udenrigspolitiske udvalg. Da han kort tid efter blev fundet død, bredte sig hurtigt den opfattelse, at han havde begået selvmord på grund af det pres, han blev udsat for.
Huttonkommissionen blev herefter nedsat for undersøge de uklare omstændigheder omkring David Kellys selvmord. Kommissionens rapport frikendte regeringen og kritiserede i stedet BBC for at have fremsat beskyldningerne om urent trav i regeringen og hos Alastair Campbell, regeringens magtfulde spindoktor og politiske strateg.